b'\n_START_ARTICLE_\nMick Jones\n_START_PARAGRAPH_\nMick Jones eli Michael Geoffrey Jones (s. 26. kes\xc3\xa4kuuta 1955) on englantilainen kitaristi, lauluntekij\xc3\xa4 ja laulaja, joka soitti mm. The Clash -yhtyeess\xc3\xa4.\n_START_SECTION_\nLapsuus ja nuoruus\n_START_PARAGRAPH_\nJones syntyi Etel\xc3\xa4-Lontoossa sijaitsevassa Brixtonin kaupunginosassa. H\xc3\xa4nen is\xc3\xa4ns\xc3\xa4 on kotoisin Walesista, kun taas h\xc3\xa4nen \xc3\xa4itins\xc3\xa4 on ven\xc3\xa4j\xc3\xa4njuutalaista alkuper\xc3\xa4\xc3\xa4. Jones vietti suuren osan lapsuudestaan iso\xc3\xa4itins\xc3\xa4 Stellan hoivissa vanhempien erottua ja Renee-\xc3\xa4idin muutettua Yhdysvaltoihin. Ennen liittymist\xc3\xa4\xc3\xa4n The Clashiin Jones k\xc3\xa4vi taidekoulua muiden yhtyeen tulevien j\xc3\xa4senten tavoin.\n_START_SECTION_\nThe Clash\n_START_PARAGRAPH_\nEnnen The Clashia Jones soitti kulttimaineeseen nousseessa proto-punk-yhtyeess\xc3\xa4 London SS yhdess\xc3\xa4 Tony Jamesin, Paul Simononin ja Terry Chimesin kanssa, joista kaksi j\xc3\xa4lkimm\xc3\xa4ist\xc3\xa4 soittivat my\xc3\xb6hemmin my\xc3\xb6s The Clashissa._NEWLINE_London SS:n hajoamisen j\xc3\xa4lkeen Jones l\xc3\xb6ysi yhdess\xc3\xa4 manageri Bernie Rhodesin ja bassokitaraa opettelevan Simononin kanssa laulaja Joe Strummerin yhtyeeseens\xc3\xa4, joka tulisi my\xc3\xb6hemmin muodostumaan The Clashiksi. Yhtyeen j\xc3\xa4seni\xc3\xa4 olivat laulaja Joe Strummer, rumpali Topper Headon (Terry Chimes ensimm\xc3\xa4isell\xc3\xa4 levyll\xc3\xa4), basisti Paul Simonon sek\xc3\xa4 kitaristi Keith Levene, joka erosi b\xc3\xa4ndist\xc3\xa4 ennen ensimm\xc3\xa4isen albumin julkaisua._NEWLINE_Jones soitti kitaraa, lauloi ja s\xc3\xa4velsi ja sanoitti yhdess\xc3\xa4 Joe Strummerin kanssa The Clashissa aina sen perustamisesta vuoteen 1983 asti, jolloin Strummer ja Simonon erottivat h\xc3\xa4net erimielisyyksien vuoksi. Kaiken kaikkiaan Jones soitti viidell\xc3\xa4 b\xc3\xa4ndin kuudesta albumista.\n_START_SECTION_\nBig Audio Dynamite\n_START_PARAGRAPH_\nThe Clash -vuosien j\xc3\xa4lkeen Jones soitti lyhyen aikaa perustamassaan General Public -yhtyeess\xc3\xa4 ja t\xc3\xa4m\xc3\xa4n j\xc3\xa4lkeen vuosina 1984\xe2\x80\x931997 niin ik\xc3\xa4\xc3\xa4n perustamassaan Big Audio Dynamite -yhtyeess\xc3\xa4, jonka toiseen albumiin Joe Strummerkin teki kappaleita. Big Audio Dynamite kohosi kohtalaiseen menestykseen varsinkin uransa alkuvuosina. Yhtyeen tunnetuin kappale on ensimm\xc3\xa4isen levyn single E=MC\xc2\xb2.\n_START_SECTION_\nCarbon/Silicon\n_START_PARAGRAPH_\nBig Audio Dynamiten aikana ja j\xc3\xa4lkeen Jones vaikutti musiikkimaailmassa tuottajana, tuottaen esimerkiksi molemmat The Libertines-yhtyeen pitk\xc3\xa4soitoista, joista ensimm\xc3\xa4isest\xc3\xa4 h\xc3\xa4n voitti my\xc3\xb6s palkintoja._NEWLINE_T\xc3\xa4ll\xc3\xa4 hetkell\xc3\xa4 Mick Jones soittaa perustamassaan yhtyeess\xc3\xa4 Carbon/Silicon. Yhtyeen toinen perustajaj\xc3\xa4sen on Jonesin pitk\xc3\xa4aikainen yst\xc3\xa4v\xc3\xa4, Generation X-basisti Tony James. Carbon/Siliconin ensimm\xc3\xa4inen virallinen single "The News" julkaistiin kes\xc3\xa4kuussa 2007.'